ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
மத்திய அரசின் ரூ.4,400 கோடி மூலதனம், எங்கள் சேவைகளை விரிவுபடுத்த உதவும்: இசிஜிசி நிறுவன தலைவர்
மத்திய அரசின் ரூ.4,400 கோடி மூலதன உட்புகுத்தல் மூலம், எங்கள் சேவைகளை விரிவுபடுத்த உதவும் என ஏற்றுமதி கடன் உத்திரவாத கார்பரேஷன்  தலைவர் திரு எம். செந்தில் நாதன் கூறியுள்ளார்.
ஏற்றுமதி கடன் உத்திரவாத கார்பரேஷன் நிறுவனத்தில் ரூ. 4,400 கோடி மூலதனத்தை புகுத்தவும், நிறுவனத்தின் பங்குகளை பங்குச்சந்தையில் விற்கவும், மத்திய அமைச்சரவை சமீபத்தில் ஒப்புதல் அளித்தது. இதையடுத்து ஏற்றுமதியாளர்கள் மற்றும் பத்திரிக்கையாளர்களிடம் இசிஜிசி நிறுவன தலைவர் திரு. எம். செந்தில்நாதன் கூறியதாவது:
ஏற்றுமதியாளர்களுக்கான காப்பீடு ப்ரீமியம் தொகையை இசிஜிசி நிறுவனம் உயர்த்தாது. கொவிட் பாதிப்பு ஏற்பட்ட போதிலும், அதே விலையில் கடன் காப்பீட்டை தொடர்ந்து வழங்கும். அனைத்து இழப்பீடு கோரிக்கைகளும், வழங்கப்படும். இதில் எந்த உயர்வு ஏற்பட்டாலும், அதை சந்திப்பதற்கான போதிய நிதி ஆதாரங்கள் உள்ளன.
மத்திய அரசிடம் இருந்து சரியான நேரத்தில் கிடைத்த உதவி போதுமானது. இது எங்கள் நிதி பலத்துக்கு வலு சேர்ப்பதோடு, எங்களது சேவைகளை விரிவுப்படுத்தவும் உதவும். உலகம் முழுவதும் சர்வதேச வர்த்தக நிறுவனங்கள், தங்கள் விநியோகத்தை தீவிரமாக பல்வகைப்படுத்த பார்க்கின்றன. அதனால் இந்தியா போன்ற நாட்டுக்கு பிரம்மாண்ட வாய்ப்பு உள்ளது. இந்தியாவின் ஏற்றுமதியின் விரிவாக்கத்தின் தேவைகளுக்கு ஏற்ப, எங்கள் சேவையை விரிவுபடுத்த முடியும்.
இவ்வாறு இசிஜிசி நிறுவன தலைவர் திரு. எம். செந்தில்நாதன் கூறினார்.
பிரதமர் அலுவலகம்
சுவிஸ் ஓபன் 2022 இறகுப்பந்தாட்டப் போட்டியில் பட்டம் வென்ற பி.வி. சிந்துவுக்கு பிரதமர் வாழ்த்து
சுவிஸ் ஓபன் 2022 போட்டியில் பட்டம் வென்ற இறகுப்பந்தாட்ட வீராங்கணை பி.வி.சிந்துவுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது குறித்து சுட்டுரையில் பிரதமர் விடுத்துள்ள செய்தியில் கூறியிருப்பதாவது:
‘‘சுவிஸ் ஓபன் 2022 போட்டியில் வெற்றிபெற்றதற்காக, பி.வி.சிந்துவுக்கு வாழ்த்துக்கள். அவரது சாதனைகள், இந்திய இளைஞர்களுக்கு உத்வேகம் அளிக்கிறது. அவரது எதிர்கால முயற்சிகளுக்கு மனமார்ந்த வாழ்த்துக்கள்’’
பிரதமர் அலுவலகம்
கர்நாடகாவில் வீடு இடிந்த விபத்தில் உயிரிழந்தவர்களுக்குப் பிரதமர் இரங்கல் தெரிவித்துள்ளார்: உயிரிழந்தவர்களின் குடும்பத்தினருக்குப் பிரதமரின் தேசிய நிவாரண நிதியிலிருந்து கருணைத்தொகை வழங்க ஒப்புதல் அளித்துள்ளார்
கர்நாடக மாநிலம் பெலகாவியில் வீடு இடிந்து விழுந்த விபத்தில் உயிரிழந்தவர்களுக்குப் பிரதமர் திரு நரேந்திர மோடி இரங்கல் தெரிவித்துள்ளார். உயிரிழந்தவர்களின் குடும்பத்தினருக்குப் பிரதமரின் தேசிய நிவாரண நிதியிலிருந்து கருணைத்தொகை வழங்கவும் பிரதமர் ஒப்புதல் அளித்துள்ளார்.
“கர்நாடக மாநிலம் பெலகாவியில் வீடு இடிந்து விழுந்ததன் காரணமாக உயிரிழப்பு ஏற்பட்டிருப்பது துயரத்தை ஏற்படுத்தியுள்ளது. சோகமான இந்தத் தருணத்தில் உயிரிழந்தவர்களின் உறவினர்களுக்கு எனது ஆறுதலை தெரிவித்துக்கொள்கிறேன். உயிரிழந்தவர்களின் குடும்பத்தினருக்குப் பிரதமரின் தேசிய நிவாரண நிதியிலிருந்து கருணைத்தொகையாக தலா ரூ.2 லட்சம் வழங்கப்படும்: பிரதமர் @narendramodi நரேந்திர மோடி” என்று பிரதமர் அலுவலகம் டுவிட்டர் செய்தியில் கூறியுள்ளது.
சிறப்பு சேவைகள் மற்றும் கட்டுரைகள்
தஞ்சாவூரில் உணவு அருங்காட்சியகத்தை மத்திய அமைச்சர் பியூஷ் கோயல் தொடங்கி வைத்தார்
சுதந்திரத்தின் 75-வது ஆண்டுப் பெரு விழாவின் ஒரு பகுதியாக இந்தியாவின் முன்னேற்றத்தையும் அதன் புகழ் மிக்க வரலாற்றையும் கொண்டாடவும், நினைவுகூரவும் தமிழ்நாட்டின் தஞ்சாவூரில் உணவுப் பாதுகாப்பு அருங்காட்சியகத்தோடு புகைப்படக் கண்காட்சியை திங்களன்று மத்திய தொழில், வர்த்தகம், நுகர்வோர் நலன், உணவு மற்றும் பொது விநியோகம், ஜவுளித்துறை அமைச்சர் திரு.பியூஷ் கோயல் காணொலி காட்சி மூலம் தொடங்கி வைத்தார்.
இந்திய உணவுக்கழகம் நாட்டிலேயே முதலாவதாக இந்த உணவு அருங்காட்சியகத்தை தஞ்சாவூரில் உருவாக்கியுள்ளது. 56 ஆண்டுகளுக்கு முன்னர் 1965-ம் ஆண்டு ஜனவரி 14-ம் தேதி இந்திய உணவுக் கழகம் தொடங்கப்பட்டதும் தஞ்சாவூரில் தான் என்பது நினைவு கூரத்தக்கது. இந்திய உணவுக்கழகத்தின் முதல் அலுவலகம் அப்போது தொடங்கிவைக்கப்பட்டது.
இந்த உணவு அருங்காட்சியகத்தை இந்திய உணவுக் கழகமும், பெங்களுரிலுள்ள விஸ்வேஸ்வரய்யா தொழிலியல் மற்றும் தொழில்நுட்ப அருங்காட்சியகங்களும் இணைந்து ரூ. 1.1 கோடி செலவில் 1860 சதுர அடி பரப்பில் உருவாக்கியுள்ளன. பழங் கற்காலத்திற்கும் புதிய கற்காலத்திற்கும் இடைப்பட்ட காலத்தில் உணவுப் பொருள் எவ்வாறு சேகரிக்கப்பட்டது என்பதிலிருந்து, பண்டைக் கால மனிதர்களால் எதிர்கொள்ளப்பட்ட பல்வேறு சேமிப்பு வழிமுறைகள் மற்றும் சவால்கள் வரையிலான தகவல்கள் பரிமாற்றம் மற்றும் கோட்பாடு அடிப்படையில் இந்த அருங்காட்சியகம் உருவாக்கப்பட்டுள்ளது. இந்திய உணவுக்கழகத்தின் வரலாறு, கொள்முதல், இருப்பு வைத்தல், பாதுகாத்தல், கொண்டு செல்லுதல், விநியோகம் தொடர்பான பல முக்கிய தகவல்களையும் இந்த அருங்காட்சியகம் கொண்டுள்ளது. இந்திய உணவுக் கழகத்தின் வரலாற்றுப் பயணம் அதன் தற்போதைய செயல்பாடுகள் உள்ளிட்ட தகவல் அம்சங்கள் டிஜிட்டல் வடிவில் காட்சிப்படுத்தப்பட்டுள்ளன. இந்த அருங்காட்சியகத்திற்கு செல்ல நுழைவு கட்டணம் இல்லை.
தஞ்சாவூரில் நடைபெற்ற துவக்க விழா நிகழ்ச்சியில் நுகர்வோர் நலன், உணவு மற்றும் பொது விநியோகத்துறை அமைச்சக செயலர் திரு சுதன்சு துபே, இந்திய உணவுக் கழகத்தின் தலைவர் மற்றும் மேலாண்மை இயக்குநர் திரு ஆதிஸ் சந்திரா ஆகியோர் பங்கேற்றனர்.
இளைஞர் நலன் மற்றும் விளையாட்டு அமைச்சகம்
உலக ஊக்கமருந்து எதிர்ப்பு முகமையின் அங்கீகாரத்தை தேசிய ஊக்கமருந்து சோதனை ஆய்வகம் மீண்டும் பெற்றது
உலக ஊக்கமருந்து எதிர்ப்பு முகமை  அங்கீகாரத்தை தேசிய ஊக்கமருந்து பரிசோதனை ஆய்வகம்  மீண்டும் பெற்றுள்ளது. தேசிய ஊக்கமருந்து பரிசோதனை ஆய்வகத்திற்கான அங்கீகாரம் மீண்டும் வழங்கப்பட்டுள்ளதாக வாடா மூலம் தெரிவிக்கப்பட்டுள்ளது. இதன் மூலம், தேசிய ஊக்கமருந்து பரிசோதனை ஆய்வகத்தின் ஊக்கமருந்து எதிர்ப்பு சோதனை மற்றும் நடவடிக்கைகள் உடனடியாக நடைமுறைக்கு வரும்.
மத்திய இளைஞர் நலன் மற்றும் விளையாட்டுத்துறை அமைச்சர் திரு அனுராக் தாக்கூர் இன்று தனது டிவிட்டர் பக்கத்தில் இதனை தெரிவித்துள்ளார். அங்கீகாரத்தை மீட்டெடுப்பது, விளையாட்டில் உயர்ந்த உலகளாவிய தரத்தை அடைவதற்கான இந்தியாவின் முயற்சிகளுக்கு ஊக்கமளிப்பதாக திரு தாக்கூர் குறிப்பிட்டுள்ளார்.
அங்கீகாரத்தை மீட்டெடுக்க என்டிடிஎல்லில் உள்ள அதிகாரிகள் மற்றும் பணியாளர்கள் குழுவும் அயராது உழைத்துள்ளனர். 2018 செப்டம்பரில் நடைபெற்ற ஆய்வகத்தின் மதிப்பீட்டின் போது கவனிக்கப்பட்ட இணக்கமின்மைகளின் அடிப்படையில் என்டிடிஎல்லின் வாடா அங்கீகாரம் 20 ஆகஸ்ட் 2019 அன்று இடைநிறுத்தப்பட்டது.
என்டிடிஎல்லின் செயல்முறைகள் மற்றும் வழிமுறைகளை ஆய்வகங்களுக்கான சர்வதேச தரநிலையின்  சமீபத்திய பதிப்பு மற்றும் வாடா தொழில்நுட்ப ஆவணங்கள், 2021 ஆகியவற்றுடன் முழுவதும் இணக்கமிக்கவையாக்குவதற்கு தொடர்ச்சியான வழிகாட்டுதலையும் ஆதரவையும் வாடா வழங்கி வருகிறது.
இதன் விளைவாக, விரைவான முன்னேற்றங்களை என்டிடிஎல் அடைந்துள்ளது. இப்போது அதன் வசதிகள் உலகம் முழுவதும் உள்ள வாடா அங்கீகாரம் பெற்ற ஆய்வகங்களுக்கு இணையாக முழுமையான தயார்நிலையில் உள்ளன. சிறந்து விளங்குவதற்கான அதன் தொடர்ச்சியான முயற்சிகளில், தேசிய மருந்துக் கல்வி மற்றும் ஆராய்ச்சி நிறுவனம், கவுகாத்தி மற்றும் சிஎஸ்ஐஆர்-ஐஐஎம் ஜம்மு ஆகியவற்றுடன் ஊக்கமருந்து எதிர்ப்பு அறிவியலில் ஆராய்ச்சியில் என்டிடிஎல் ஒத்துழைத்து வருகிறது. அதன் ஆராய்ச்சி நடவடிக்கைகள் மற்றும் ஊக்கமருந்து எதிர்ப்பு முயற்சிகளை வலுப்படுத்துவதற்காக வாடா அங்கீகாரம் பெற்ற இதர ஆய்வகங்களுடனும் என்டிடிஎல் ஒத்துழைத்து வருகிறது.
நாட்டில் அதிக ஊக்கமருந்து பரிசோதனை ஆய்வகங்களை நிறுவவும் அங்கீகரிக்கவும் அரசு ஆர்வமாக உள்ளது. நாட்டின் மக்கள் தொகை மற்றும் வளர்ந்து வரும் விளையாட்டு வீரர்களின் எண்ணிக்கையை கருத்தில் கொள்ளும் போது, அதிக எண்ணிக்கையிலான மாதிரிகளைச் சோதிக்கும் திறனை இத்தகைய ஆய்வகங்கள் வலுப்படுத்தும். மெகா விளையாட்டு நிகழ்வுகளை இந்தியாவில் நடத்துவதற்கும் இவை உதவும்.
17 டிசம்பர் 2021 அன்று தேசிய ஊக்கமருந்து எதிர்ப்பு மசோதா 2021 நாடாளுமன்றத்தில் அறிமுகப்படுத்தப்பட்டது, விளையாட்டு சக்தியாக மாறுவதற்கான இந்தியாவின் முயற்சியில் இது மற்றொரு படியாகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784617
பிரதமர் அலுவலகம்
காமன்வெல்த் 2022 விளையாட்டுப் போட்டியில் வெள்ளிப்பதக்கம் வென்ற மகளிர் கிரிக்கெட் அணிக்கு பிரதமர் வாழ்த்து
பர்மிங்ஹாமில் நடைபெற்று வரும் காமன்வெல்த் 2022 விளையாட்டுப் போட்டியில் வெள்ளிப்பதக்கம் வென்ற மகளிர் கிரிக்கெட் அணிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில்; கிரிக்கெட்டையும், இந்தியாவையும் பிரிக்க இயலாது. நமது மகளிர் கிரிக்கெட் அணி காமன்வெல்த் விளையாட்டுப் போட்டியில் சிறப்பாக விளையாடி மதிப்புமிக்க வெள்ளிப்பதக்கத்தை தாய் நாட்டிற்கு கொண்டு வருகின்றனர். காமன்வெல்த் விளையாட்டுப் போட்டியின் கிரிக்கெட் பிரிவில் முதல் பதக்கம் வென்றது எப்பொழுதும் சிறப்பானதாக இருக்கும்.
அணியில் இடம்பெற்றுள்ள அனைவரது ஒளிமயமான எதிர்காலத்திற்கும் வாழ்த்துக்களை தெரிவித்து கொள்கிறேன் என்று குறிப்பிட்டுள்ளார்.
சிறப்பு சேவைகள் மற்றும் கட்டுரைகள்
மர்மோசெட் குரங்குகள் உள்ளிட்ட14 அரியவகை உயிரினங்கள்மீட்பு
உளவுத்துறைத் தகவலின் அடிப்படையில், பாங்காக்கில் இருந்து 14.12.22 அன்று டிஜி-337 என்ற எண் கொண்ட விமானம் மூலம் சென்னை வந்த ஒரு இந்தியரிடம் சுங்கத்துறை அதிகாரிகள் விசாரணை மேற்கொண்டனர். அவரது உடமைகளைப் பரிசோதித்ததில், அரிய வகையைச் சேர்ந்த 3 மர்மோசெட் குரங்குகள், டெகு லிசார்டு எனப்படும் 3 ராட்சதப் பல்லிகள், 8 சுகர் கிளைடர்கள் எனப்படும் ஊர்வன ஆகியவை இருந்தது, கண்டுபிடிக்கப்பட்டுக் கைப்பற்றப்பட்டன. உயிருடன் இருந்த அந்த விலங்கினங்கள் அனைத்தும், விமானம் மூலம் மீண்டும் தாய்லாந்திற்கு 15.12.2022 அன்று அனுப்பிவைக்கப்பட உள்ளன.
இந்தத் தகவலை, சென்னை சர்வதேச விமாநிலையத்தின் சுங்கத்துறை முதன்மை ஆணையர் டாக்டர் எம். மேத்யூ ஜாலி வெளியிட்டுள்ள செய்திக்குறிப்பில் தெரிவித்துள்ளார்.
மின்னணு மற்றும் தகவல் தொழில்நுட்பம்
பெங்களூருவில் உள்ள சிடாக் மையத்தை மத்திய இணை அமைச்சர் திரு ராஜீவ் சந்திரசேகர் பார்வையிட்டார்
இணையத்தை பயன்படுத்தும் உபகரணங்களுக்கான கடன் அட்டை அளவில் தயாரிக்கப்பட்டுள்ள சிறு பெட்டகத்தை வெளியிட உள்ள பெங்களூருவின் சிடாக் மையத்தை மத்திய மின்னணு, தகவல் தொழில்நுட்பம், திறன் வளர்த்தல் மற்றும் தொழில் முனைதல் இணை அமைச்சர் திரு ராஜீவ் சந்திரசேகர் பார்வையிட்டார். இணையப் பயன்பாட்டு உபகரணங்களின் மேம்பாட்டு தளமான இண்டஸ் ஐஓடி சிறு பெட்டகத்தை சிடாக் மையம் உருவாக்கியுள்ளது குறிப்பிடத்தக்கது.
கடன் அட்டை அளவில் சிடாக்கால் உருவாக்கப்பட்டுள்ள இந்த பெட்டகத்தில் ஆறு சென்சார்கள் மற்றும் ஏராள வசதிகள் உள்ளன. சிறிய மற்றும் எளிதில் எடுத்துச் செல்லக்கூடிய இந்த கிட், ட்ரோன்கள் உள்ளிட்ட பல்வேறு பயன்பாடுகளில் உள்ளூர் மற்றும் ஸ்மார்ட் தீர்வுகளை உருவாக்க உதவும்.
ரூ 2,500 விலையிலான இந்த கிட், அரசு மின்னணு சந்தை தளத்தில் விரைவில் கிடைக்கும். இந்த தொழில்நுட்பத்தை ஸ்டார்ட் அப் நிறுவனங்களுக்கு வழங்கவும் சிடாக் தயாராக உள்ளது.
சிடாக் பெங்களூருவில் உருவாக்கப்பட்ட பிற புதுமையான தொழில்நுட்பங்களையும் திரு சந்திரசேகர் ஆய்வு செய்தார் - திறன்மிகு தண்ணீர் அளவிடும் கருவி, திறன்மிகு நீர் விநியோக அமைப்பு, சிடாக்கின் உயர் செயல்திறன் மென்பொருள் தீர்வுகள் மற்றும் சேவைகள், பரம் உத்கர்ஷ் சூப்பர் கம்ப்யூட்டிங் வசதி இவற்றில் அடங்கும்.
இந்த முயற்சிகளைப் பாராட்டிய திரு சந்திரசேகர், ட்ரோன்களுக்கு ஐஓடியை விரிவுபடுத்தவும், எச்பிசியின் தொழில்துறை பயன்பாட்டுக்கும், வடிவமைப்பின் தொடக்கத்திலேயே இறுதி பயனர்களுடன் தொடர்பு கொள்ளவும் பரிந்துரைத்தார்.
பிரதமர் திரு நரேந்திர மோடியின் லட்சியத்தை பகிர்ந்து கொண்ட திரு சந்திரசேகர், “இந்தியாவை மின்னணு மற்றும் தொழில்நுட்ப தலைமையகமாக மாற்றுவதில் திரு நரேந்திர மோடி அரசு தீவிரமாக உள்ளது. மின்னணு மற்றும் தகவல் தொழில்நுட்பம் அமைச்சகம் ஒரு உதவியாளர்/பங்குதாரரின் பாத்திரத்தை வகிக்கும்,” என்றார்.
மேலும் பேசிய அவர், “வாழ்வில் ஒரு முறை மட்டுமே வரும் வாய்ப்பு இந்தியாவில் தற்போது உள்ளது. தொழில்நுட்பம் மற்றும் மின்னணுவியல் துறைக்கான ஒய்2கே தருணம் என்று இதை நான் அழைக்கிறேன். செமிகண்டக்டர் நிறுவனங்கள் மற்றும் ஸ்டார்ட்அப்களுடன் இணைந்து பணியாற்ற திரு நரேந்திர மோடி அரசு உறுதியாக உள்ளதோடு, சரியான கொள்கை கட்டமைப்பையும் வழங்கும்,” என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1764692
-----
(Visitor Counter : 134
சுகாதாரம் மற்றும் குடும்ப நலத்துறை அமைச்சகம்
கடந்த 3 நாட்களாக இந்தியாவில் கொவிட் சிகிச்சை பெறுபவர்களின் எண்ணிக்கை குறைவு
கடந்த 3 நாட்களாக, இந்தியாவில் கொவிட் சிகிச்சை பெறுவோரின் எண்ணிக்கை,மொத்த பாதிப்பில் 10%-க்கும் கீழ் உள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை குறையும் போக்கு தடையின்றி தொடர்கிறது. நாடு முழுவதும் தொற்று பாதித்தவர்களில் 10ல் ஒருவர் மட்டுமே தற்போது சிகிச்சை பெற்று வருகின்றனர்.
தற்போது நாட்டில் 7,15,812 பேர் சிகிச்சை பெற்று வருகின்றனர். இது மொத்த பாதிப்பில் 9.29%. தினசரி தொற்று பாதிப்பும் கடந்த 3 நாட்களாக, 5%-க்கும் கீழ் உள்ளது. இது தொற்று பரவல் தீவிரமாக கட்டுப்படுத்தப்படுவதை காட்டுகிறது. இன்று தினசரி பாதிப்பு 3.8% ஆக உள்ளது.
குணமடைந்தோரின் மொத்த எண்ணிக்கை 69 லட்சத்தை நெருங்கியுள்ளது. சிகிச்சை பெறுபவர்களுக்கும், குணமடைந்தவர்களுக்கும் உள்ள வித்தியாசம் தொடர்ந்து அதிகரித்து இன்று 61,58,706-ஆக உள்ளது. குணமடைந்தோர் வீதம் 89.20% ஆக அதிகரித்துள்ளது.
கடந்த 24 மணி நேரத்தில் 79,415 பேர் குணமடைந்துள்ளனர். 55,839 பேருக்கு புதிதாக பாதிப்பு ஏற்பட்டுள்ளது. 702 பேர் உயிரிழந்துள்ளனர்.
(
சுற்றுலா அமைச்சகம்
2018 ஜூன் 21ஆம் தேதி அன்று சர்வதேச யோகா தினத்தை சுற்றுலா அமைச்சகம் கொண்டாடியது
குதுப் மினார், தாஜ்மஹால் போன்ற முக்கிய சுற்றுலாத் தலங்களில் யோகா பயிற்சி அமர்வுகள்
நாடு முழுவதும் ஏராளமான இடங்களில் சர்வதேச யோகா தினத்தை இன்று சுற்றுலா அமைச்சகம் கொண்டாடியது. புதுதில்லியில் குதுப் மினார் வளாகத்தில் காலை 6.30 மணி முதல் 8.30 மணி வரை யோகா அமர்வு நடைபெற்றது. முன்னதாக, காலை 6.00 மணிக்கு பழைய கோட்டையிலிருந்து  சைக்கிள் பேரணி நடைபெற்றது. குதுப் மினாரின் சன் டயல் புல்வெளியில், சுற்றுலாத் துறை கூடுதல் தலைமை இயக்குநர் திருமதி. மீனாட்சி ஷர்மா, நிகழ்ச்சியை தொடங்கி வைத்தார். இதில், வெளிநாடுகளை சேர்ந்த 30 விருந்தினர்கள் உட்பட ஏராளமான பொதுமக்கள் கலந்து கொண்டனர்.
நாடு முழுவதும் இந்தியா சுற்றுலா அலுவலகங்கள் மூலம் யோகா அமர்வுகள், செயல்முறை விளக்கங்களை அமைச்சகம் நடத்தியது. தாஜ்மஹால், சென்னை பெசன்ட் நகர் கடற்கரை, அவுரங்காபாத் எல்லோரா குகைகள், கோனார்க் சூரிய கோயில், புத்த கயா, அசாம், ஷில்லாங், குஜராத் சோமநாதர் ஆலயம் உட்பட சுற்றுலாத் தலங்கள், பொது மக்கள் அதிகம் கூடும் இடங்களில் யோகா நிகழ்ச்சிகள் நடைபெற்றன.
==============
(Visitor Counter : 94
இளைஞர் நலன் மற்றும் விளையாட்டு அமைச்சகம்
தேசியப் போர் நினைவுச் சின்னத்திற்கு சென்றிருந்த டேபிள் டென்னிஸ் வீராங்கனை மனிகா பத்ரா 1971 இந்தியா-பாகிஸ்தான் போரில் உயிர் நீத்த விமானப்படை வீரர் நிர்மல் ஜித் சிங் செக்கானுக்கு அஞ்சலி செலுத்தினார்
தேசியப் போர் நினைவுச் சின்னத்திற்கு சென்றிருந்த டேபிள் டென்னிஸ் வீராங்கனை மனிகா பத்ரா 1971 இந்தியா-பாகிஸ்தான் போரில் மெச்சத் தகுந்த துணிவை வெளிப்படுத்திய வரலாற்றுச் சிறப்புமிக்கப் போரில் உறுதியுடன் போராடி உயிர் நீத்த விமானப்படை வீரர் நிர்மல் ஜித் சிங் செக்கானுக்கு அஞ்சலி செலுத்தினார்.
இந்த நினைவிடத்தில் ‘பரம் யோதா ஸ்தல்’ என பெயரிடப்பட்டுள்ள தீரச்செயல் புரிந்தோருக்கான வரிசையில் அமைக்கப்பட்டுள்ள, பரம் வீர் சக்ரா விருது பெற்ற மொத்தம் 21 பேரில் ஒருவரான விமானப்படை வீரரின் மார்பளவு சிலைக்கு டேபிள் டென்னிஸ் வீராங்கனை அஞ்சலி செலுத்தினார்.
“இந்த நினைவிடத்தில் போர் குறித்தும் நமது வீரர்கள் செய்த உச்ச நிலை தியாகம் குறித்தும் பொறிக்கப்பட்டுள்ள பட்டயங்கள் எனக்கு மெய்சிலிர்ப்பை ஏற்படுத்தியது. ஒரு இந்தியன் என்ற முறையில் எனது இதயம் இன்று நன்றியாலும், பெருமிதத்தாலும் நிறைந்துள்ளது” என்று ஒலிம்பிக் வீராங்கனை மனிகா பத்ரா கூறியுள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1794659
பிரதமர் அலுவலகம்
டோக்கியோ ஒலிம்பிக் போட்டிகளுக்குச் செல்லும் இந்திய விளையாட்டு வீரர்கள் குழுவினருடன் ஜூலை 13-ஆம் தேதி பிரதமர் கலந்துரையாடுகிறார்
டோக்கியோ ஒலிம்பிக் போட்டிகளில் பங்கேற்கச் செல்லும் இந்திய விளையாட்டு வீரர்கள் குழுவினருடன் பிரதமர் திரு நரேந்திர மோடி ஜூலை 13-ஆம் தேதி மாலை 5 மணிக்கு காணொலிக் காட்சி வாயிலாக உரையாடுவார்.
போட்டிகளுக்கு முன்னதாக வீரர்களுக்கு ஊக்கமளிக்கும் வகையில் பிரதமரின் இந்தக் கலந்துரையாடல் அமையும். டோக்கியோ ஒலிம்பிக் 2020 போட்டிகளுக்குச் செல்லும் இந்திய விளையாட்டு வீரர்கள் குழுவினரின் வசதிகளுக்காக செய்யப்பட்டுள்ள ஏற்பாடுகள் குறித்து அவர் அண்மையில் ஆய்வு செய்தார். நாட்டு மக்கள் அனைவரும் முழு மனதுடன் அவர்களுக்கு ஆதரவளிக்க முன்வருமாறு வலியுறுத்தியதுடன், மனதின் குரல் நிகழ்ச்சியில் வீரர்களின் எழுச்சியூட்டும் பயணங்கள் குறித்தும் அவர் எடுத்துரைத்துள்ளார்.
இந்தக் கலந்துரையாடல் நிகழ்ச்சியில் மத்திய இளைஞர் நலன் மற்றும் விளையாட்டு அமைச்சர் திரு அனுராக் தாகூர், இணை அமைச்சர் திரு நிசித் பிரமனிக், சட்ட அமைச்சர் திரு கிரண் ரிஜிஜு ஆகியோரும் கலந்து கொள்வார்கள்.
இந்திய குழுவினர் பற்றி:
இந்தியாவில் இருந்து 18 விளையாட்டுப் போட்டிகளில் பங்கேற்க மொத்தம் 126 வீரர்கள் டோக்கியோ செல்வார்கள். இது, ஒலிம்பிக் போட்டிகளுக்குச் செல்லும் மிகப் பெரிய இந்திய குழுவாகும். 18 விளையாட்டுகளை உள்ளடக்கிய மொத்தம் 69 போட்டிகளில் இந்தியா பங்கேற்பதும் இதுவே முதல்முறையாகும்.
பங்கேற்பு அடிப்படையில் பல்வேறு குறிப்பிடத்தக்க முதல்முறை அம்சங்கள் இடம்பெற்றுள்ளன. வரலாற்றில் முதன்முறையாக இந்தியாவின் வாள்வீச்சு வீராங்கனை  ஒலிம்பிக் போட்டிக்கு தகுதிப் பெற்றுள்ளார். ஒலிம்பிக் தொடரில் பாய்மரப் படகு போட்டிக்குத் தேர்வு செய்யப்பட்டுள்ள முதல் இந்திய பெண் என்ற பெருமையை திருமிகு நேத்ரா குமணன் பெற்றுள்ளார். திரு சாஜன் பிரகாஷ் மற்றும் திரு ஸ்ரீஹரி நடராஜ் ஆகியோர் நீச்சல் தரநிலையின் ஏ பிரிவில் வெற்றி பெற்று ஒலிம்பிக் போட்டிகளுக்குத் தகுதி பெற்றுள்ள முதல் இந்திய நீச்சல் வீரர்கள் ஆவர்.
சுற்றுலா அமைச்சகம்
மத்திய சுற்றுலா அமைச்சராக திரு ஜி கிஷண் ரெட்டி பொறுப்பேற்பு
இணை அமைச்சர்களாக திரு ஸ்ரீபத் யசோ நாயக் மற்றும் திரு அஜய் பட் பொறுப்பேற்றனர்
மத்திய சுற்றுலா அமைச்சராக புதுதில்லியில் உள்ள சாஸ்திரி பவனில் திரு ஜி கிஷன் ரெட்டி பொறுப்பேற்று கொண்டார். இணை அமைச்சர்களாக திரு ஸ்ரீபத் யசோ நாயக் மற்றும் திரு அஜய் பட் பொறுப்பேற்றனர்.
திரு கிஷன் ரெட்டிக்கு, கலாச்சாரம் மற்றும் வடகிழக்கு பகுதி வளர்ச்சி அமைச்சர் பொறுப்பும் வழங்கப்பட்டுள்ளது. முன்னதாக, உள்துறை இணை அமைச்சராக அவர் பணியாற்றி வந்தார்.
ஊடகங்களிடம் பேசிய அவர், நமது கலாச்சார வேர்களில் முதலீடு செய்து சுற்றுலா துறையை மேம்படுத்தி பிரதமரின் லட்சியமான ‘புதிய இந்தியா’-வை அடைய அமைச்சகம் பணியாற்றும் என்று திரு ரெட்டி தெரிவித்தார்.
தெலங்கானா மாவட்டத்தில் உள்ள செகந்திரபாத் தொகுதியில் இருந்து 17-வது மக்களவைக்கு தேர்ந்தெடுக்கப்பட்டுள்ள திரு ரெட்டி, தமது சிறப்பான மக்கள் சேவைக்காக பல்வேறு விருதுகளை வென்றுள்ளார். மக்கள் அவரை அன்புடன் ‘கிருஷ்ணண்ணா’ என்று அழைக்கின்றனர்.
சுற்றுலா அமைச்சகத்தின் இணை அமைச்சராக பொறுப்பேற்பதற்கு முன்னர் ஆயுஷ் இணை அமைச்சராக  திரு ஸ்ரீபத் யசோ நாயக் பணியாற்றி வந்தார். கோவாவில் இருந்து மக்களவைக்கு 5 முறை தேர்ந்தெடுக்கப்பட்டுள்ள அவர், சுகாதாரம், சுற்றுலா, கலாச்சாரம் மற்றும் பாதுகாப்பு அமைச்சகங்களிலும் இணை அமைச்சராக பணியாற்றியுள்ளார்.
வழக்கறிஞரான திரு அஜய் பட், தேசிய அளவிலான பல்வேறு குழுக்களில் உறுப்பினராக உள்ளார். நைனிடால் உதம்சிங் நகர் தொகுதியில் இருந்து 17-வது மக்களவைக்கு அவர் தேர்ந்தெடுக்கப்பட்டுள்ளார்.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1733770
------
(Visitor Counter : 125
பாதுகாப்பு அமைச்சகம்
பாதுகாப்பு உற்பத்தி மற்றும் ஏற்றுமதி மேம்பாட்டு வரைவுக் கொள்கை 2020-ஐ வெளியிட்டது பாதுகாப்பு அமைச்சகம்.
பாதுகாப்பு உற்பத்தியில் தற்சார்புக்கு ஊக்கமளிக்கும் வகையில், தற்சார்பு இந்தியா தொகுப்பில் ஏராளமான அறிவிப்புகள் வெளியிடப்பட்டன. பாதுகாப்பு மற்றும் விமானத்துறையில், உலகின் முன்னணி நாடுகளில் இந்தியாவை இடம் பெறச் செய்ய, இத்தகைய வரைமுறையை அமல்படுத்தும் வகையில், பாதுகாப்பு அமைச்சகம், பாதுகாப்பு உற்பத்தி மற்றும் ஏற்றுமதி மேம்பாட்டு கொள்கை 2020-இன்  வரைவை வகுத்துள்ளது. தற்சார்பு மற்றும் ஏற்றுமதிக்கான நாட்டின் பாதுகாப்பு உற்பத்தித் திறனுக்கு, கவனத்துடன், கட்டமைக்கப்பட்ட, முக்கியத்துவம் வாய்ந்த உந்துதலை வழங்குவதற்கான வழிகாட்டு ஆவணமாக டிபிஇபிபி 2020 திகழ்கிறது.
பின்வரும் இலக்குகள் மற்றும் நோக்கங்களுடன் கொள்கை வகுக்கப்பட்டுள்ளது;
1. 2025-ஆம் ஆண்டுக்குள் விமானத்துறை, பாதுகாப்பு பொருள்கள் மற்றும் சேவைப் பிரிவில், ரூ.35,000 கோடி  ஏற்றுமதி உள்பட ரூ.1,75,000 கோடி  விற்றுமுதல் இலக்கை எட்டுதல்.
2. ஆயுதப் படையினரின் தேவையை தரமான பொருள்களுடன் ஈடுகட்டும் வகையில், விமானத் தொழில், கப்பல் கட்டும் தொழில் உள்பட, மாறும் தன்மையுடைய, வலுவான, போட்டித்திறன் கொண்ட பாதுகாப்புத் தொழிலை உருவாக்குதல்.
3. உள்நாட்டு வடிவமைப்பு மற்றும் மேம்பாட்டின் மூலம் “மேக் இன் இந்தியா’’ முன்முயற்சிகளை மேற்கொள்வதன் வாயிலாக, இறக்குமதியைச் சார்ந்திருப்பதைக் குறைத்தல்.
4. பாதுகாப்பு உற்பத்திப் பொருள்கள் ஏற்றுமதியை மேம்படுத்தி, உலகப் பாதுகாப்பு மதிப்புச் சங்கிலியின் ஒரு பகுதியாக மாறுதல்.
5. ஆராய்ச்சி மற்றும் மேம்பாட்டை ஊக்குவித்தல், புதுமையான கண்டுபிடிப்புகளுக்கு வெகுமதி வழங்குதல், இந்திய ஐபி உரிமையை உருவாக்குதல், வலுவான, தற்சார்புப் பாதுகாப்பு தொழிலை மேம்படுத்துதலுக்கான சுற்றுச்சூழலை உருவாக்குதல்.
பின்வரும் அம்சங்களில் கவனம் செலுத்துவதற்கான பல்வேறு உத்திகளை கொள்கை கொண்டுள்ளது;
1. கொள்முதல் சீர்திருத்தங்கள்
2. உள்நாட்டு தயாரிப்பு, குறு, சிறு, நடுத்தரத்தொழில் நிறுவனங்கள்/ ஸ்டார்ட் அப் –களுக்கு ஆதரவு
3. வள ஆதாரங்கள் ஒதுக்கீடு
4. முதலீட்டு மேம்பாடு, அந்நிய நேரடி முதலீடு (Foreign Direct
Investment – FDI) எளிதாகத் தொழில் நடத்துதல்
5. புதிய கண்டுபிடிப்பு மற்றும் ஆராய்ச்சி, மேம்பாடு
6. பாதுகாப்புப் பொதுத்துறை நிறுவனங்கள் (DEFENCE PUBLIC
SECTOR UNDERTAKINGS - DPSUs), துப்பாக்கித் தொழிற்சாலைக் குழு
.
7. தர உறுதி, சோதனை உள்கட்டமைப்பு
8. ஏற்றுமதி மேம்பாடு
பொதுமக்கள் ஆலோசனை, சம்பந்தப்பட்டவர்களின் கருத்துகள், யோசனைகளுக்கு வரைவு டிபிஇபிபி 2020 –ஐ https://ddpmod.gov.in/dpepp and https://www.makeinindiadefence.gov.in/admin/webroot/writereaddata/upload/recentactivity/Draft_DPEPP_03.08.2020.pdf –ஐ அணுகலாம். பெறப்படும் கருத்துகளின் அடிப்படையில் பாதுகாப்பு அமைச்சகம் கொள்கையை வெளியிடும்.
வரைவு டிபிஇபிபி 2020 தொடர்பான கருத்துகள் மற்றும் ஆலோசனைகளை ஆகஸ்ட் 17-ஆம் தேதிக்குள் dirpnc-ddp[at]nic[dot]in.என்ற மின்னஞ்சல் முகவரிக்கு அனுப்பலாம்.
(Visitor Counter : 254
மின்னணு மற்றும் தகவல் தொழில்நுட்பம்
ரெய்ஸ் 2ம் நாள் மாநாட்டில், செயற்கை நுண்ணறிவு மேம்பாடுகள், ஒருங்கிணைந்த வளர்ச்சியில் அதன் பங்கு குறித்து நிபுணர்கள் ஆலோசனை
ரெய்ஸ் 2020- இரண்டாம் நாள் மாநாட்டில், உலகம் முழுவதிலும் இருந்து வந்திருந்த 55 நிபுணர்கள், 10 கூட்டங்களில் பேசினார். நிதி ஒருங்கிணைப்பு, கோடிக்கணக்கான இந்தியர்களுக்கு அதிகாரம் அளிக்கும் வகையில் வலுவான டிஜிட்டல் தளங்களை அமைப்பதில் செயற்கை நுண்ணறிவின் பங்கு ஆகியவை குறித்து ஆலோசித்தனர்.
இரண்டாம் நாள் நிகழ்சிக்கு தலைமை தாங்கிய திரு. மோகன்தாஸ் பாய், செயற்கை நுண்ணறிவு மூலம் செயல்படும் நிதி சேவைகள் குறித்து முக்கிய உரையாற்றினார்.
நேஷனல் பேபன்ட்ஸ் கார்பரேஷன் ஆப் இந்தியா நிறுவனத்தின் நிர்வாக இயக்குனர் திரு திலிப் ஆஸ்பே பேசுகையில், ‘‘நாட்டில் நிதி ஒருங்கிணைப்பை செயல்படுத்துவதில், செயற்கை நுண்ணறிவு வினையூக்கியாக செயல்படுகிறது எனவும், இதுவரை விதிமுறை அடிப்படையில் உள்ள நிதி சேவைகள், செயற்கை நுண்ணறிவு தொழில்நுட்பத்தை பயன்படுத்தும்போது, முடிவெடுக்கும் உதவிகளை அளித்து, ஒட்டு மொத்த நடைமுறையையும் விரைவாக்கும்’’ என தெரிவித்தார்.
உதய் அமைப்பின் மேலாளர் டாக்டர் விவேக் ராகவன் பேசுகையில், ‘‘ செயற்கை நுண்ணறிவு தொழில்நுட்பத்தை மேம்படுத்துவதின் முக்கியத்துவத்தை வலியுறுத்தினார். தற்போதுள்ள டிஜிட்டல் சூழல் முறையில், செயற்கை நுண்ணறிவு தீர்வுகளை ஒருங்கிணைக்க வேண்டிய அவசியம் குறித்து அவர் விவரித்தார்.
ரிசர்வ் வங்கியின் துணை பொது மேலாளர் திரு ரவி சங்கர் பேசுகையில், வலுவான செயற்கை நுண்ணறிவு கட்டமைப்பை உருவாக்க வேண்டும் என வலியுறுத்தினார். ‘‘தரவு நிலைப்பாட்டில், வலுவான செயற்கை நுண்ணறிவு கட்டமைப்பை உருவாக்குவதற்கான முக்கிய அம்சங்கள்: தரவு மூலத்தின் சட்டபூர்வமான தன்மை, செயல்திறன் மற்றும் வெளிப்படைத்தன்மை, சேகரிக்கப்பட்ட தரவுகளின் ஒருமைப்பாடு, தனியுரிமை மற்றும் இரகசியத்தன்மையை உறுதி செய்தல், பொறுப்பான மற்றும் நம்பகமான தரவு அணுகல் மற்றும் ஒழுங்கமைக்கப்பட்ட தரவு நிதி கட்டமைப்பில் வைப்பது ” என குறிப்பிட்டார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1662157
சிறப்பு சேவைகள் மற்றும் கட்டுரைகள்
தொலைத்தொடர்புத் துறையின் தமிழ்நாடு அலுவலகங்களான சென்னை, கோயம்புத்தூர் அலுவலக வளாகங்கள் மற்றும் சுற்றுப்புற பகுதிகளில் தூய்மை பிரச்சாரம் 2.0 நடவடிக்கைகளை எடுத்துள்ளன
“தூய்மை இந்தியா 2.0 சிறப்பு பிரச்சாரம்” 02.10.2022 முதல் 31.10.2022 வரை அனைத்து மத்திய அமைச்சகங்கள்/துறைகளால் பான் இந்தியா அடிப்படையில் ஏற்பாடு செய்யப்பட்டுள்ளது. நிர்வாகச் சீர்திருத்தங்கள் மற்றும் பொதுப் பிரச்சினைகள் துறையின் அறிவுறுத்தலின்படி, தமிழ்நாடு தொலைத் தொடர்புத்துறை அக்டோபர் 2 முதல் 31 வரை, நிலுவையில் உள்ள பிரச்சினைகளுக்கு தீர்வு காண்பதற்கான இரண்டாவது பிரச்சாரத்தை நடத்துகிறது.
இந்த பிரச்சாரத்தின் ஒருபகுதியாக, சென்னை மற்றும் கோயம்புத்தூரில் உள்ள தொலைத்தொடர்பு அலுவலக கட்டிடங்களில் தூய்மை நடவடிக்கைகள் மேற்கொள்ளப்படுகின்றன. இலக்கை அடைய நடவடிக்கைகளை ஒருங்கிணைக்க கண்காணிக்க அதிகாரிகள் நியமிக்கப்பட்டு உள்ளனர். கண்காணிப்பு அதிகாரிகள் தெரிவித்த தகவல்களின் அடிப்படையில், புதுதில்லியில் உள்ள தொலைத்தொடர்பு தலைமை அலுவலகத்தில், நிர்வாகச் சீர்திருத்தங்கள் மற்றும் பொதுமக்கள் குறை தீர்ப்பு இணையப்பக்கம் புதுப்பிக்கப்படுகிறது. இந்த பிரச்சாரத்தின்போது, அலுவலக வளாகம் மற்றும் அதன் சுற்றுப்புறங்களின் தூய்மை, தேர்ந்தெடுக்கப்பட்ட வெளிப்புற பகுதிகளை தூய்மைப்படுத்துதல், நிலுவையில் உள்ள பொதுமக்களின் அனைத்து பிரச்சினைகளுக்கும் தீர்வு காணுதல், விதிகள் மற்றும் நடைமுறைகளை எளிமைப்படுத்துதல், பதிவு மேலாண்மை, விண்வெளி மேலாண்மை, திட்டமிடுதல், கழிவுகளை அகற்றுதல் உள்ளிட்டவற்றில் முக்கிய கவனம் செலுத்தப்படுகிறது.
பிரச்சாரத்தின்போது, தொலைத்தொடர்புத் துறையின் தமிழ்நாடு அலுவலகங்களான சென்னை, கோயம்புத்தூர், திருப்பூர் மாவட்டங்களில் உள்ள கிராமப் பஞ்சாயத்துக்கள் தங்கள் அலுவலகம் மற்றம் சுற்றுப்புற பகுதிகளில் தூய்மைப் பிரச்சாரத்தை மேற்கொள்கின்றன. நிலுவையில் உள்ள பொதுமக்களின் குறைகள் அனைத்துக்கும் தீர்வு காணப்பட்டு நிவர்த்தி செய்யப்பட்டுள்ளன. சுமார் 800 பழைய கோப்புகள், பதிவுகள் நீக்கப்பட்டு, “சிறப்பு பிரச்சாரம் 2.0”-இன் போது வகுக்கப்பட்ட நெறிமுறைகளின்படி, அலுவலகத்தில் இருந்த காலாவதியான பொருட்கள் அப்புறப்படுத்தப்பட்டன.